b'\n_START_ARTICLE_\nTill Eulenspiegel\n_START_PARAGRAPH_\nTill Eulenspiegel (spodnjesa\xc5\xa1ko Dyl Ulenspegel, nizozemsko Thyl Ulenspiegel, slovensko pavliha) je literarni lik iz nizkonem\xc5\xa1kega ljudskega izro\xc4\x8dila in ljudskih knjig. Poznan je po svoji drznosti in humorju, s katerim osme\xc5\xa1i vsakogar, ki mu prekri\xc5\xbea pot. Najstarej\xc5\xa1e ohranjene razli\xc4\x8dice segajo v za\xc4\x8detek 15. stoletja. Kasnej\xc5\xa1e tiskane izdaje so zdru\xc5\xbeile njegove dogodiv\xc5\xa1\xc4\x8dine v rahlo povezano celoto, ki se ve\xc4\x8dinoma dogajajo na nem\xc5\xa1kih, nizozemskih in francoskih tleh.\n_START_SECTION_\nIzvor in tradicija\n_START_PARAGRAPH_\nRuth Michaelis-Jena zagovarja tezo, da je Eulenspiegel popolnoma izmi\xc5\xa1ljen lik, okoli katerega so se nabrale razli\xc4\x8dne popularne srednjeve\xc5\xa1ke pripovedi. Ljudsko izro\xc4\x8dilo datira njegovo rojstvo v leto 1300 v mesto Kneitlingen blizu Braunschweiga. Kot vagant je v nadaljnjih letih potoval predvsem po severnem delu Nem\xc5\xa1kega cesarstva, nekaj tudi po Nizozemskem, \xc4\x8ce\xc5\xa1kem, Italiji in Franciji. Umrl naj bi za kugo leta 1350 v M\xc3\xb6llu, blizu L\xc3\xbcbecka. Zgodbe ga opisujejo kot drznega nor\xc4\x8dka, ki zabavlja \xc4\x8dez svoje nasprotnike in razkriva njihove slabosti. Njegove nor\xc4\x8dije so najve\xc4\x8dkrat uperjene proti obrtnikom, vendar so jih dele\xc5\xbeni tudi plemstvo in drugi stanovi ter celo pape\xc5\xbe.\n_START_SECTION_\nTiskana dela\n_START_PARAGRAPH_\nNajzgodnej\xc5\xa1i izdaji Eulenspieglovih prigod je leta 1510 in 1515 v visoki nem\xc5\xa1\xc4\x8dini pripravil Johannes Gr\xc3\xbcninger v Strassburgu (Ein kurtzweilig Lesen von Dyl Ulenspiegel, geboren u\xc3\x9f dem Land zu Brun\xc3\x9fwick, wie er sein leben volbracht hat ...), kot mo\xc5\xbenega avtorja omenjajo Hermanna Boteja. Dobesedni prevod viskonem\xc5\xa1kega imena Eulenspiegel pomeni \'sova-ogledalo\' (s tema dvema atributoma se ka\xc5\xbee Eulenspiegel na popularnih ilustracijah), medtem ko nizkonem\xc5\xa1ka razli\xc4\x8dica "ul\'n Spegel" ponuja druga\xc4\x8den pomen: \'obrisati (si) rit\'. Po nekaterih virih naj bi ime Eulenspiegel \xc5\xbee leta 1400 na Spodnjem Sa\xc5\xa1kem uporabljali poob\xc4\x8deno za la\xc5\xbenivce in potepuhe._NEWLINE_V 18. stoletju so satiriki uporabili mnogo motivov iz Eulenspiegla. V mladinski literaturi 19. in 20. stoletje so iz njega \xc4\x8drtali "manj primerne" izraze in prigode.\n_START_SECTION_\nEulenspiegel pri Slovencih\n_START_PARAGRAPH_\nSlovenci so leta 1850 dobili Malava\xc5\xa1i\xc4\x8dev prevod oz. priredbo Eulenspieglovih dogodiv\xc5\xa1\xc4\x8din pod naslovom Nem\xc5\xa1ki Pavliha v slovenski obleki. Knji\xc5\xbeico je na 80 straneh sestavljalo 49 prigod, ki so bile v skladu z izvirnikom \xc5\xa1ibko povezane. Avtor prevoda v Predgovoru poudari, da je delo namenjeno kratko\xc4\x8dasenju in pou\xc4\x8dnosti. Bralec naj bi potegav\xc5\xa1\xc4\x8dine razumel kot negativni eksempel. Pavliha je skupaj z La\xc5\xbenivim Kljukcem (La\xc5\xbenjivi Kljukec, kako se mu je na morju, na suhim in v vojski godilo (COBISS); leta 1856 je prevod iz M\xc3\xbcnchhausna prav tako pripravil Malava\xc5\xa1i\xc4\x8d) predstavljal vzorec za \xc5\xa1aljive povesti, ki naj bi jih po Levstikovih napotkih prebiralo ljudstvo. Oba prevoda sta dosegla izjemen uspeh, saj sta do\xc5\xbeivela vrsto ponatisov (Kljukec \xc5\xa1est, Pavliha pa sedem).'